b'\n_START_ARTICLE_\nAiryjev disk\n_START_PARAGRAPH_\nAiryjev d\xc3\xadsk [\xc3\xa9jrijev ~] je opti\xc4\x8dni pojav, ki se ka\xc5\xbee v tem, da se na mestu, kjer bi opti\xc4\x8dna naprava morala dati sliko to\xc4\x8dke, dobi osrednji svetel del, ki ga obdajajo izmeni\xc4\x8dni svetli in temni kolobarji. Tak\xc5\xa1na slika to\xc4\x8dke se imenuje Airyjev disk. Nastane zaradi uklona svetlobe na okrogli odprtini. Pojav je posebno dobro opazen pri opazovanju skozi astronomski daljnogled, kjer zaradi uklona slika zvezde ni to\xc4\x8dka, ampak se dobi sliko, ki je sestavljena iz osrednjega svetlega dela in dodatnih svetlih krogov. Tak\xc5\xa1no sliko se dobi tudi v primeru, ko je slika najbolje izostrena in se uporablja najbolj\xc5\xa1e le\xc4\x8de._NEWLINE_Imenuje se po angle\xc5\xa1kem matematiku in astronomu Georgu Bidellu Airyju (1801\xe2\x80\x931892).'